Eliħu jitkellem fuq il-misteru ta' Alla "Issa, Ġob, qis li tisma' kliemi, u tagħti widen għal kulma ngħidlek. Ara, se niftaħ fommi, kliemi qiegħed fil-ponta ta' lsieni. Se ngħid għad-dritt dak li għandi f'moħħi, u xufftejja jitkellmu s-sewwa, għax l-ispirtu ta' Alla għamilni, u n-nifs ta' Xaddaj jagħtini l-ħajja. Isa, weġibni jekk għandek ħila, ħejji ruħek ħa teħodha miegħi. Ara, jien bħalek quddiem Alla, jiena wkoll imsawwar mit-tajn; xejn ma għandek għax tibża' minni, mhux se tkun tqila idi fuqek. Żgur li għedt int quddiemi għedtu, u leħen kliemek smajtu. Int għedt: 'Jien safi, f'xejn ma nqast; safi jien, nadif jien. Iżda Hu jfittex fiex jaqbad miegħi, u jżommni b'għadu tiegħu. Iqegħedli fiċ-ċipp riġlejja, u jgħassisli triqati kollha.' Ara, għal dan inwieġbek: 'Sejjer żball', għax Alla hu akbar mill-bniedem. Għaliex trid teħodha miegħu jekk ma jweġibx għal kull kelma tiegħek? Alla jitkellem darba, u kelmtu ma jtennihiex. Fil-ħolm, f'xi dehra billejl, xħin jaqa' n-ngħas fuq il-bnedmin, u jkunu reqdin fuq friexhom, dak il-ħin Alla jnebbaħhom, u bit-twiddib ibeżżagħhom, biex idawwar il-bniedem minn triq il-ħażin u jħarsu mill-kburija; biex iħarislu ruħu mill-qabar, u 'l ħajtu milli taqsam il-ħondoq . Iwiddbu wkoll bl-uġigħ fuq is-sodda tiegħu, u bit-torturi bla heda f'għadmu; meta titmeżmeż gerżumtu mill-ħobż, u ma jitħajjarx aptitu mill-ikel bnin; meta jdub laħmu u ma jidhirx iżjed, u l-għadam li ma kienx jidher jaqbeż 'il barra; meta toqrob ruħu lejn il-qabar, u ħajtu lejn dar il-mejtin, imma jekk ikollu ħdejh anġlu, wieħed minn elf, medjatur , li juri bniedem kif għandu jġib ruħu, u jreġġgħu lejn is-sewwa tiegħu, u jħenn għalih u jgħid 'l Alla: 'Aħfirhielu, tibagħtux il-qabar, sibt rahan għall-fidwa ta' ħajtu,' jixxettel ġismu bħal meta kien tfajjel u jerġa' għaż-żmien ta' żgħożitu. Jitlob 'l Alla u jkun milqugħ tajjeb, u jara bil-ferħa wiċċ Alla li jreġġgħu għal li kien. U jmur itenni lin-nies u jgħid: 'Kont dnibt u għawwiġt is-sewwa, imma Alla ma ħallasnix kif imiss; ħelisli 'l ruħi milli tmur fil-qabar, u qed tgawdi ħajti d-dawl.' Ara: dan kollu jagħmel Alla, darbtejn tlieta, b'risq il-bniedem, biex ireġġagħlu ħajtu mill-fossa lejn id-dawl f'art il-ħajjin. Ħsiebek hawn, Ġob, ismagħni! Stabar sa ma nitkellem. Jekk għandek xi tgħid, weġibni, tkellem, għax nixtieq li jidher is-sewwa tiegħek. Jekk m'għandekx, agħtini widen, iskot u ngħallmek l-għerf."